Talle agter tralies; duisende boetes in Kaapstad uitgereikKaapstadse wetstoepassers het die afgelope naweek op verskeie plekke toegeslaan. (Foto: City of Cape Town/Facebook) Die Stad Kaapstad sê sy wetstoepassers het die afgelope week altesame 135 mense in hegtenis geneem, 8 131 boetes uitgereik en altesaam 132 minibustaxi’s geskut in talle operasies in die stad. JP Smith, burgemeesterskomiteelid vir veiligheid en sekuriteit, het gesê minibustaxi’s het Vrydag verkeer in die omgewing van Station Deck ontwrig. Hulle het protes aangeteken teen die uitreik van boetes, lasbriewe vir verkeersoortredings en die skut van taxi’s wat onwettig bedryf word. Hy het gesê die betogings veroorsaak enorme ontwrigting en verkeersopeenhopings in die stad. “Die stad kan nie toelaat dat minibustaxibestuurders die reg in eie hande neem en wetsgehoorsame burgers gyselaar hou deur hul frustrasie na die strate te neem, paaie te versper, openbare ontwrigting te veroorsaak en die lewens van burgers in gevaar te stel nie,” het Smith gesê. Altesaam 76 mense is ook in hegtenis geneem omdat hulle glo onder die invloed van alkohol bestuur het. In die stad se suidelike voorstede het wetstoepassers 20 taxi’s geskut, beslag gelê op 45 selfone en 4 167 boetes uitgereik. “Die voortgesette verontagsaming van die reg in die openbare vervoersektor is ŉ bron van groot kommer en só ook die aanhoudende teenstand teen ons wetstoepassingsoptrede. Dié sektor is egter nie die enigste knelpunt nie. “Daar is talle private motoriste wat ook hul optrede moet herbesin. Of dit nou dronk- of roekelose en nalatige bestuur is, die stad gaan nie dié soort optrede van enigeen duld nie. Baie motoriste kla oor die optrede van taxibestuurders, maar versuim om verantwoordelikheid vir hul eie optrede te aanvaar,” het Smith gesê. Altesaam 58 motoriste is tydens misdaadvoorkomingspatrollies vir beweerde dronkbestuur in hegtenis geneem en 45 mense is aangekeer vir oortredings wat wissel van die onwettige besit van dwelms, verset teen inhegtenisneming, diefstal, die besit van gesteelde goedere, die besit van gevaarlike wapens, betreding en dwarsboming van die gereg. Meer as ŉ duisend boetes is uitgereik vir die oortreding van verkeerswette en munisipale verordenings. Smith het gesê die polisie het ook op dwelms beslag gelê. In een voorval het beamptes verbonde aan die dwelm- en bendetaakspan ŉ struktuur in Gugulethu deursoek en 109 pakkies tik, mandrax-tablette, dagga en kontant gevind. ŉ Drie-en-twintigjarige man is in hegtenis geneem. “Die stad se wetstoepassingsagentskappe prioritiseer ernstige oortredings op grond van operasionele doelwitte en sal nie huiwer om teen misdadigers op te tree nie. Dis ons plig om te dien en te beskerm en ons sal voortgaan om dit te doen,” het hy gesê.